Diari Oficial de la Generalitat Valenciana


Sumari del DOGV 4280, del 27-06-2002 (2002/6949)

RESOLUCIÓ de 13 de maig de 2002, del conseller de Justícia i Administracions Públiques, per la qual es dóna compliment al punt segon de l'acord del Govern Valencià, de 26 de març de 2002, que inicia l'elaboració d'un cens, en què podran sol·licitar-ne la inclusió les persones que tinguen la condició política de valencians, incloses en els supòsits prevists en la Llei 46/1977, de 15 d'octubre, d'Amnistia, que no van percebre indemnitzacions a l'empara de la disposició addicional 18ª de les lleis de pressuposts generals de l'estat de 1990 i 1992.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4280

Data del DOGV
:   27-06-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/6949


Data del document
:   13-05-2002

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * presoner polític
    * cens de població
    * indemnització
    * empresonament
    * tercera edat

RESOLUCIÓ de 13 de maig de 2002, del conseller de Justícia i Administracions Públiques, per la qual es dóna compliment al punt segon de l'acord del Govern Valencià, de 26 de març de 2002, que inicia l'elaboració d'un cens, en què podran sol·licitar-ne la inclusió les persones que tinguen la condició política de valencians, incloses en els supòsits prevists en la Llei 46/1977, de 15 d'octubre, d'Amnistia, que no van percebre indemnitzacions a l'empara de la disposició addicional 18ª de les lleis de pressuposts generals de l'estat de 1990 i 1992. [2002/6949]
  
I. Les Corts Valencianes, mitjançant Resolució 127/V, van acordar instar el Govern Valencià per a procedir a l'elaboració d'un cens de les persones que tinguen la condició política de valencians, incloses en els supòsits prevists en la Llei 46/1977, de 15 d'octubre, d'Amnistia, i que no van percebre indemnitzacions a l'empara de la disposició addicional 18ª de les lleis de Pressuposts Generals de l'Estat de 1990 i 1992.
  
El compliment d'esta resolució de les Corts Valencianes, tenint en compte que dit acte està dirigit a una pluralitat indeterminada de persones, en els termes prevists en l'article 59.5 de La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'exigix donar publicitat a esta iniciativa, i sotmetre-la a informació pública, als efectes que els possibles afectats puguen sol·licitar la inclusió en este cens.
  
II. Per tot això, el Govern Valencià, en l'Acord de 26 de març de 2002, va facultar el conseller de Justícia i Administracions Públiques per a adoptar les disposicions necessàries per al seu compliment i, en particular, per a sotmetre a informació pública la iniciativa per a l'elaboració del cens, durant el termini de 3 mesos a comptar des de la publicació de dita resolució en el Diari Oficial de la Generalitat Valenciana. En el termini citat, els possibles afectats podran sol·licitar la inclusió en dit cens, amb l'acreditació del compliment dels requisits disposats en este, en els termes que en l'esmentada resolució s'establisquen.
  
Per tot això, en compliment del que disposa el punt segon de l'Acord del Govern Valencià, de 26 de març de 2002, resolc:
  
Primer
  
Iniciar l'elaboració d'un cens de persones que tinguen la condició política de valencians, incloses en els supòsits prevists en la Llei 46/1977, de 15 d'octubre, d'Amnistia, i que van ser excloses de les indemnitzacions previstes en la disposició addicional 18ª de les lleis de Pressuposts Generals de l'Estat de 1990 i 1992, i que acrediten el compliment dels següents requisits:
  
1. Persones que tinguen la condició política de valencians, d'acord amb el que preveu l'article 4 de l'Estatut d'Autonomia de la Comunitat Valenciana, que hagueren patit penes de privació de llibertat per actes d'intencionalitat política, per temps superior a 3 anys, de conformitat amb la Llei 46/1977, de 15 d'octubre, d'Amnistia.
  
2. Tindre complits 65 anys a data 31 de desembre de 2000.
  
3. En cas de mort de la persona que complisca els dos requisits anteriors, podran sol·licitar la inclusió en el cens el seu viudo o viuda, o la persona lligada al beneficiari amb una relació de convivència anàloga a la conjugal i els fills d'estos que tinguen reconeguda oficialment la condició de disminuïts.
  
4. No haver sigut beneficiari de les ajudes per este concepte, previstes en la disposició addicional 18a de les lleis de Pressuposts Generals de l'Estat per a 1990 i 1992.
  
Segon
  
Els interessats que consideren que reunixen els requisits assenyalats en el punt primer de la present Resolució, en el termini de 3 mesos a comptar des del següent al de la seua publicació en el Diari Oficial de la Generalitat Valenciana, hauran de presentar degudament complimentada la sol·licitud d'inclusió en el citat cens, que s'adjunta com a annex I, acompanyada de la documentació acreditativa dels esmentats requisits, que es detalla i adjunta com a annexos, II, III i IV.
  
Tercer
  
Les sol·licituds a què es fa referència en l'apartat anterior, es presentaran en el Registre General d'esta Conselleria, situat al carrer Historiador Chabàs, núm. 2 de València 46204, dirigides a la Secretaria General de la Conselleria de Justícia i Administracions Públiques, sense perjuí que puguen presentar-se de conformitat amb el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 13 de maig de 2002
  
El conseller de Justícia i Administracions Públiques,
  
CARLOS GONZÁLEZ CEPEDA